Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ που τροποποιεί την οδηγία 77/388/ΕΟΚ με σκοπό να παραταθεί η δυνατότητα να επιτραπεί στα κράτη μέλη να εφαρμόζουν μειωμένους συντελεστές ΦΠΑ σε ορισμένες υπηρεσίες υψηλής έντασης εργατικού δυναμικού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Θέτοντας σε εφαρμογή τις συστάσεις του Ευρωπαϊκού Συμβουλίου της 11ης και 12ης Δεκεμβρίου 1998, ιδιαίτερα την "Στρατηγική της Βιέννης για την Ευρώπη", το Συμβούλιο ενέκρινε, στις 22 Οκτωβρίου 1999, την οδηγία 1999/85/ΕΚ [1]. Η εν λόγω οδηγία τροποποιεί την οδηγία 77/388/ΕΟΚ [2] (έκτη οδηγία για τον ΦΠA) όσον αφορά τη δυνατότητα δοκιμαστικής εφαρμογής μειωμένου συντελεστή ΦΠΑ στις υπηρεσίες υψηλής έντασης εργατικού δυναμικού. Έχει ως στόχο να επιτρέψει στα κράτη μέλη που το επιθυμούν να δοκιμάσουν τα αποτελέσματα μιας ελάφρυνσης του ΦΠΑ που στοχεύει σ'αυτές τις υπηρεσίες όσον αφορά τη δημιουργία θέσεων απασχόλησης και τον περιορισμό της παραοικονομίας.

[1] ΕΕ L 277 της 28/10/1999, σ. 34.

[2] ΕΕ L 145 της 13.06.1977, σ. 1 - Οδηγία που τροποποιήθηκε τελευταία με την οδηγία 2002/38/ΕΚ - ΕΕ L 128 της 15.05.2002, σ. 41.

Κάθε κράτος μέλος που θέλησε να εισαγάγει αυτό το μέτρο έπρεπε να ενημερώσει σχετικά την Επιτροπή πριν από την 1η Νοεμβρίου 1999 [3].

[3] Οι αιτήσεις που υποβλήθηκαν αποτέλεσαν το αντικείμενο της απόφασης 2000/185/ΕΚ που εγκρίθηκε από το Συμβούλιο στις 28 Φεβρουαρίου 2000- ΕΕ L 59 της 04.03.2000, σ. 10.

Το άρθρο 28, παράγραφος 6 της έκτης οδηγίας για τον ΦΠΑ επιτρέπει τη δοκιμαστική εφαρμογή μειωμένου συντελεστή ΦΠΑ στις υπηρεσίες υψηλής έντασης εργατικού δυναμικού έως την 31η Δεκεμβρίου 2002. Προβλέπει ότι τα κράτη μέλη που έχουν θέσει σε εφαρμογή αυτούς τους μειωμένους συντελεστές πρέπει να συντάξουν, πριν από την 1η Οκτωβρίου 2002, έκθεση αξιολόγησης σχετικά με την αποτελεσματικότητά τους όσον αφορά τη δημιουργία θέσεων απασχόλησης και τα αποτελέσματά τους.

Η Επιτροπή πρέπει, πάνω σ'αυτή τη βάση και πριν από την 31η Δεκεμβρίου 2002, να υποβάλει στο Ευρωπαϊκό Κοινοβούλιο και στο Συμβούλιο έκθεση συνολικής αξιολόγησης, ενδεχομένως συνοδευόμενη από πρόταση που θα επιτρέπει να ληφθεί οριστική απόφαση για τον συντελεστή που θα εφαρμόζεται στις υπηρεσίες υψηλής έντασης εργατικού δυναμικού.

Η αξιολόγηση πρέπει επίσης να λάβει υπόψη την ανακοίνωση της Επιτροπής για τη στρατηγική που αποβλέπει στη βελτίωση της λειτουργίας του συστήματος ΦΠΑ στο πλαίσιο της εσωτερικής αγοράς [4]. Η εν λόγω ανακοίνωση προβλέπει αναθεώρηση και ορθολογική οργάνωση των κανόνων και εξαιρέσεων που εφαρμόζονται στους μειωμένους συντελεστές ΦΠΑ που πρέπει να προβλεφθούν μεσοπρόθεσμα. Η εν λόγω ανακοίνωση καλεί να δοθεί ιδιαίτερη προσοχή στο θέμα της χρησιμοποίησης μειωμένων συντελεστών ΦΠΑ στην επιδίωξη των διαφόρων κοινοτικών πολιτικών ιδίως στην προώθηση της απασχόλησης.

[4] COM(2000) 348 τελικό της 07.06.2000.

Δεδομένου ότι μέχρι σήμερα τα κράτη μέλη δεν διαβίβασαν ακόμη κανένα στοιχείο αξιολόγησης στην Επιτροπή και λαμβανομένων υπόψη των αναγκαίων προθεσμιών για να γίνει μια συνολική και εμπεριστατωμένη αξιολόγηση των εθνικών εκθέσεων, σύμφωνα με τις κατευθυντήριες γραμμές της οδηγίας 1999/85/ΕΚ, είναι αναγκαίο να τροποποιηθεί η περίοδος που καθορίζεται στο άρθρο 28, παράγραφος 6 της έκτης οδηγίας για τον ΦΠΑ.

Υπό αυτές τις περιστάσεις, η Επιτροπή θεωρεί ότι πρέπει να τροποποιηθεί το άρθρο 28, παράγραφος 6, 1ο εδάφιο της οδηγίας 77/388/ΕΚ και, παράλληλα, το πρώτο άρθρο, 1ο εδάφιο της οδηγίας 2000/185/ΕΚ, προβλέποντας παράταση κατά ένα χρόνο της προθεσμίας ισχύος της άδειας έως την 31η Δεκεμβρίου 2003 το αργότερο. Η παράταση θα επιτρέψει στα εννέα κράτη μέλη που εφαρμόζουν σήμερα μειωμένο συντελεστή ΦΠΑ στις υπηρεσίες υψηλής έντασης εργατικού δυναμικού να συνεχίσουν να τον εφαρμόζουν επί ένα έτος επιπλέον, υπό τις ίδιες προϋποθέσεις, χωρίς να τροποποιήσουν ούτε να διευρύνουν το πεδίο εφαρμογής της δοκιμής.

2002/0230 (CNS)

Πρόταση ΟΔΗΓΙΑΣ ΤΟΥ ΣΥΜΒΟΥΛΙΟΥ που τροποποιεί την οδηγία 77/388/ΕΟΚ με σκοπό να παραταθεί η δυνατότητα να επιτραπεί στα κράτη μέλη να εφαρμόζουν μειωμένους συντελεστές ΦΠΑ σε ορισμένες υπηρεσίες υψηλής έντασης εργατικού δυναμικού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 93,

την πρόταση της Επιτροπής [5],

[5] ΕΕ C της , σ. .

τη γνώμη του Ευρωπαϊκού Κοινοβουλίου [6],

[6] ΕΕ C της , σ. .

τη γνώμη της Οικονομικής και Κοινωνικής Επιτροπής [7],

[7] ΕΕ C της , σ. .

Εκτιμώντας τα εξής:

(1) Σύμφωνα με το άρθρο 28, παράγραφος 6, της οδηγίας 77/388/ΕΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση [8], οι μειωμένες συντελεστές που προβλέπονται στο άρθρο 12, παράγραφος 3, σημείο α), τρίτο εδάφιο μπορούν να εφαρμοστούν επίσης στις υπηρεσίες υψηλής έντασης εργατικού δυναμικού, που απαριθμούνται στις κατηγορίες που εμφαίνονται στο παράρτημα K της προαναφερθείσας οδηγίας για μια ανώτατη περίοδο τριών ετών από την 1η Ιανουαρίου 2000 έως την 31η Δεκεμβρίου 2002.

[8] ΕΕ L 145 της 13.6.1977, σ.1. Οδηγία που τροποποιήθηκε τελευταία με την οδηγία 2002/38/ΕΚ - ΕΕ L 128 της 15.05.2002, σ.41.

(2) Η απόφαση 2000/185/ΕΚ του Συμβουλίου της 28ης Φεβρουαρίου 2000, με την οποία επιτρέπεται στα κράτη μέλη να εφαρμόσουν μειωμένο συντελεστή ΦΠΑ σε ορισμένες υπηρεσίες υψηλής έντασης εργατικού δυναμικού, σύμφωνα με τη διαδικασία που προβλέπεται στο άρθρο 28, παράγραφος 6, της οδηγίας 77/388/ΕΚ [9] επιτρέπει σε ορισμένα κράτη μέλη να εφαρμόσουν μειωμένο συντελεστή ΦΠΑ στις υπηρεσίες υψηλής έντασης εργατικού δυναμικού, για τις οποίες υπέβαλαν αίτηση, έως την 31η Δεκεμβρίου 2002.

[9] ΕΕ L 59 της 04.03.2000, σ.10.

(3) Με βάση τις εκθέσεις που θα εκπονηθούν, πριν από την 1η Οκτωβρίου 2002, από τα κράτη μέλη που έχουν θέσει σε εφαρμογή αυτούς τους μειωμένους συντελεστές, η Επιτροπή πρέπει να υποβάλει, πριν από την 31η Δεκεμβρίου 2002, στο Ευρωπαϊκό Κοινοβούλιο και στο Συμβούλιο έκθεση συνολικής αξιολόγησης, ενδεχομένως συνοδευόμενη από πρόταση που θα επιτρέψει να ληφθεί οριστική απόφαση για τον συντελεστή που θα εφαρμόζεται στις υπηρεσίες υψηλής έντασης εργατικού δυναμικού.

(4) Δεδομένου ότι μέχρι σήμερα, κανένα στοιχείο αξιολόγησης δεν έχει ακόμη διαβιβαστεί από τα κράτη μέλη στην Επιτροπή και λαμβανομένων υπόψη των αναγκαίων προθεσμιών για να γίνει συνολική και εμπεριστατωμένη αξιολόγηση των εθνικών εκθέσεων, είναι αναγκαίο να παραταθεί η προβλεπόμενη ανώτατη περίοδος εφαρμογής, για το εν λόγω μέτρο, με την οδηγία 77/388/ΕΟΚ.

(5) Είναι σκόπιμο, κατά συνέπεια να τροποποιηθεί η οδηγία 77/388/ΕΟΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο πρώτο

Στο άρθρο 28, παράγραφος 6, πρώτο εδάφιο της οδηγίας 77/388/ΕΟΚ, οι όροι " τρία έτη από την 1η Ιανουαρίου 2000 έως την 31η Δεκεμβρίου 2002" αντικαθίστανται από τους όρους " τέσσερα έτη από την 1η Ιανουαρίου 2000 έως την 31 Δεκεμβρίου 2003".

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, ρυθμιστικές και διοικητικές διατάξεις για να συμμορφωθούν με την παρούσα οδηγία το αργότερο έως την 31η Δεκεμβρίου 2002. Ενημερώνουν αμέσως σχετικά την Επιτροπή.

Όταν τα κράτη μέλη εγκρίνουν τις εν λόγω διατάξεις, αυτές θα περιέχουν αναφορά στην παρούσα οδηγία ή θα συνοδεύονται από αυτή την αναφορά κατά την επίσημη δημοσίευσή τους. Οι λεπτομέρειες αυτής της αναφοράς θεσπίζονται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από την ημερομηνία δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες,

Για το Συμβούλιο

Ο Πρόεδρος